Predkladacia  správa

V súlade s uznesením vlády Slovenskej republiky č. 140 zo dňa 14. februára 2001, a v nadväznosti na list predsedu vlády Slovenskej republiky č. 3028/2001-PV zo dňa 28.8.200, ako aj v súvislosti s uznesením vlády č. 398/2002 (Riešenie otázok realizácie projektu GOVNET) a výsledkami procesu privatizácie energetických podnikov, predkladáme tento materiál na rokovanie vlády Slovenskej republiky s cieľom zosúladiť plnenie úloh z predmetného uznesenia s vyššie uvedenými skutočnosťami. 

	Vláda SR prerokovala dňa 14. februára 2001 materiál „Návrh na vytvorenie samostatnej telekomunikačnej akciovej spoločnosti s celoslovenskou pôsobnosťou“. V zmysle úlohy C.1 z uznesenia vlády č. 140/2001 sa 20. februára 2001 uskutočnila porada ministra hospodárstva s riaditeľmi energetických podnikov, ktoré sa na tvorbe vyššie uvedenej spoločnosti podieľali. Na porade boli definované pracovné úlohy a termíny tak, aby bolo možné dodržať lehoty stanovené v uznesení vlády i napriek tomu, že tieto boli oproti pôvodnému návrhu skrátené. Výsledkom pracovnej porady bolo vytvorenie pracovnej komisie, ktorej úlohou bolo vypracovať, resp. zabezpečiť vypracovanie všetkých potrebných dokumentov pre naplnenie zámerov vlády SR. Zároveň bol dohodnutý postup peňažného vstupu všetkých budúcich akcionárov do spoločnosti, ktorá mala slúžiť ako nosná spoločnosť pre tento projekt a bola dovtedy 100% dcérskou spoločnosťou Transpetrol-u, a.s. takou formou, že Transpetrol, a.s. navýši základné imanie a následne odpredá svoje akcie v zmysle materiálu prerokovaného vládou 14.2.2001, ostatným podnikom - budúcim akcionárom. Toto navýšenie základného imania sa uskutočnilo dňa 15. marca 2001. 

Vzhľadom na to, že popri práci odbornej komisie prebiehal proces pripomienkovania jednotlivých krokov a materiálov na pracovnej úrovni, uskutočnila sa dňa 16. marca 2001 porada ministra hospodárstva s riaditeľmi zúčastnených podnikov k základným materiálom (topológia siete, Zmluva o spoločnom postupe, stanovy, podnikateľský zámer). Vzhľadom na niektoré závažné pripomienky boli na základe dohody všetkých zúčastnených strán predložené stanovy a Zmluva o spoločnom postupe renomovaným právnym kanceláriám.    

Následne sa začal pripravovať materiál na udelenie výnimky na odkúpenie akcií a súbežne s tým boli požiadané dve spoločnosti (Ústav súdneho inžinierstva Žilina - ako všeobecne uznávaná súdnoznalecká inštitúcia a APL, a.s. Bratislava - ako súdnoznalecká organizácia, ktorá pracovala v tej dobe pre niektorých z budúcich akcionárov) o vypracovanie súdnoznaleckých ocenení v zmysle § 59 ods. 2 Obchodného zákonníka. Vzhľadom na potrebu získania kvalitných účtovných podkladov, ako i na fakt, že išlo o vypracovanie súdnoznaleckých posudkov pre šesť spoločností, odovzdali  súdni znalci svoje posudky až v priebehu mesiaca júna. 

Materiál „Návrh na udelenie výnimky podľa § 45 ods. 5 Zákona č. 92/1991 Zb. o podmienkach prevodu majetku štátu na iné osoby v znení neskorších predpisov pre štátne podniky ZSE, š.p. Bratislava, SSE, š.p. Žilina, VSE, š.p. Košice a  SPP, š.p. Bratislava“  v zmysle úlohy C.4 uznesenia vlády 140/2001 bol z ministerstva hospodárstva na ministerstvo pre správu a privatizáciu odoslaný dňa 5. apríla 2001, na rokovanie vlády Slovenskej republiky bol následne predložený dňa  4. mája 2001  a vláda Slovenskej republiky ho prerokovala dňa 9. mája 2001 s tým, že z materiálu bola vzhľadom na pokročilý stupeň transformácie vyňatá výnimka pre SPP, š.p. s tým, že potrebný súhlas po transformácii udelia podľa interných predpisov akciovej spoločnosti orgány tejto spoločnosti. U ostatných podnikov bola výnimka udelená a následne realizovaná. 

Dňa 22.6.2001 bola podpísaná na ministerstve hospodárstva Zmluva o spoločnom postupe všetkými akcionármi s výnimkou ZSE, š.p., ktorého riaditeľ Ing. Maco sa podpisu bez udania dôvodu nezúčastnil a nasledujúci týždeň odmietol Zmluvu pri rozhovore s ministrom podpísať. Zároveň však došlo k podpisom zmlúv o prevode akcií spoločnosti Transtel, a.s. na všetkých akcionárov s výnimkou SPP, š.p. vzhľadom na to, že k transformácií SPP na akciovú spoločnosť  malo dôjsť až  k 1.7.2001, a teda nebolo možné schváliť odkúpenie akcií. 

Spoločnosť SPP, a.s. odkúpila predmetné akcie až v septembri a k ich prevodu došlo 17. 9. 2001. V zmysle Zmluvy o spoločnom postupe a platných stanov spoločnosti Transtel, a.s. akcionár Transpetrol, a.s. sa dňa 8. novembra 2001 uskutočnilo Valné zhromaždenie spoločnosti Transtel a.s., ktoré rozhodlo o zmene názvu spoločnosti na Energotel, a.s., o prijatí nových stanov a zmene orgánov (predstavenstvo, dozorná rada) v zmysle Dohody o spoločnom postupe. Druhá etapa navyšovania základného imania, ktorej úlohou bude zavŕšiť proces kreovania spoločnosti  sa vzhľadom na aktuálny stav procesu privatizácie niektorých akcionárov bude riešiť v spolupráci so zahraničnými investormi, ktorí do týchto podnikov vstúpili. 

Zvláštnou kapitolou bolo plnenie úloh C.2 a C.3 z uznesenia vlády č.140/2001 o poskytnutí nenasvietených optických vlákien resp. prenosových kapacít pre  GOVNET a SANET. V zmysle týchto uznesení bol vypracovaný návrh zmlúv, ktoré boli odoslané vedúcemu úradu vlády a ministrovi školstva dňa  29. marca 2001 (č.1375/2001-010). Vzhľadom na to, že na tieto ponuky neobdržalo ministerstvo hospodárstva žiadnu odpoveď, bola táto urgovaná listom ministra dňa  28. júna 2001, č. 2671/2001-010.  Následne pracovná skupina uskutočnila rokovanie s prof. Horváthom, ktorý bol ministrom školstva poverený v tejto veci rokovať. Zástupca úradu vlády sa na rokovaní nezúčastnil.  Z rokovania vyplynula požiadavka SANET-u na poskytnutie vlákien resp. prenosových kapacít až na univerzity. Takýmito vedeniami spravidla energetická sieť nedisponuje (výnimku tvoria Ekonomická univerzita Bratislava a Slovenská technická univerzita Bratislava). Z toho dôvodu navrhla pracovná komisia SANET-u a neskôr pri rokovaní z vedúcim úradu vlády aj GOVNET-u zahrnutie požiadaviek oboch sietí do investičného plánu a dobudovanie optických prepojení po vzájomnom odsúhlasení s nominovanými zástupcami za Úrad vlády SR a  za Ministerstvo školstva SR. Vzhľadom na to, že  sa predpokladalo schvaľovanie investičného plánu na MVZ spoločnosti Energotel, a. s. až v novembri 2001,  žiadalo ministerstvo hospodárstva  listom ministra zo dňa 17.8.2001 o odklad termínu do decembra 2001. Tejto žiadosti nebolo vyhovené a predseda vlády listom zo dňa 28. augusta 2001 požiadal o predloženie správy na rokovanie vlády. Dňa 25.9.2001 predložil minister hospodárstva Úradu vlády SR požadovaný materiál. Dňa 2.10.2001 bol minister hospodárstva požiadaný o doplnenie materiálu o pripomienkové konanie zo strany dotknutých rezortov. Toto pripomienkové konanie bolo ukončené obdržaním stanoviska z MŠ SR dňa 19.11.2001. Zámerom žiadosti o odklad nebolo zbytočne odkladať plnenie uznesenia vlády (zmluvy, vyplývajúce z existujúcich kapacitných a prenosových možností tak, ako boli predložené  ÚV SR,  je možné podpísať a plniť okamžite), ale hľadať také riešenia, ktoré by uspokojili potreby GOVNET-u. Medzičasom došlo k významnému pohybu z pohľadu realizácie projektu GOVNET (uznesenie vlády č. 398/2002) a následne predložili spoločnosti Hewlett Packard/Compaq a Energotel podpredsedovi rady vlády pre informatiku návrh na realizáciu projektu GOVNET, ktorý rieši otázku GOVNET-u komplexne vrátane telekomunikačnej infraštruktúry. Z týchto dôvodov žiadame o zrušenie predmetnej úlohy C.2. 

Vzhľadom na to, že napriek návrhu ministerstva hospodárstva v súlade s uznesením vlády č. 140/2001/C/3 nedošlo k uzatvoreniu zmluvy medzi Transtelom/Energotelom a SANET-om, ale SANET dňa 8.8.2001 vypísal súťaž na dodávateľa nenasvietených optických vlákien, resp. na dodávateľa vlnovej dĺžky v technológií DWDM, pričom termín poskytnutia mal byť najneskôr rok 2002. SANET v ňom deklaroval záujem na prepojenie všetkých univerzít na Slovensku cez SIX do medzinárodnej internetovskej siete GEAN. Do súťaže sa prihlásilo päť uchádzačov, (Transtel/Energotel, ŽSR, UPC Slovensko, Globtel, a.s. a Sitel, a.s.). SANET si vyhradil vyhodnotiť súťaž do šiestich  mesiacov od obdržania ponúk. Ak zoberieme do úvahy návrh ministerstva hospodárstva ako aj účasť Transtelu/Energotelu vo výberovom konaní, ministerstvo hospodárstva vykonalo všetky kroky pre splnenie úlohy C.3 z uznesenia vlády č. 140/2001. V súčasnej etape MH SR nemôže ovplyvniť jeho ďalšie riešenie vzhľadom na vyššie uvedené výberové konanie. Preto navrhujeme predmetnú úlohu zrušiť.